Ir-Regolament tal-Kummissjoni (KE) Nru 2786/2000
tad-19 ta’ Diċembru 2000
li jemenda r-Regolament (KE) Nru 1623/2000 li jagħmel regoli dettaljati għall-implimentazzjoni tar-Regolament (KE) Nru 1493/1999 dwar l-organizzazzjoni komuni tas-suq fl-inbid dwar il-mekkaniżmi tas-suq
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1493/1999 tas-17 ta’ Mejju, 1999, dwar l-organizzazzjoni komuni tas-suq fl-inbid [1], u partikolarment Artikolu 33 tiegħu,
Billi:
(1) Artikolu 63 tar-Regolament tal-Kummissjoni (KE) Nru 1623/2000 [2], kif emendat bir-Regolament (KE) Nru 2409/2000 [3], jagħmel regoli għall-applikazzjoni tad-distillazzjoni, kif imsemmi f’Artikolu 29 tar-Regolament (KE) Nru 1493/1999, u paragrafu 4 ta’ dak l-Artikolu jistabbilixxi d-dati li fihom l-Istati Membri għandhom jibagħtu avviż darbtejn fix-xahar tal-kuntratti magħmula għal dik id-distillazzjoni. Minħabba l-btajjel fi żmien il-Milied f’ċerti Stati Membri, id-data ta’ l-ewwel avviż f’Jannar għandha titressaq lura.
(2) L-ewwel subparagrafu ta’ Artikolu 100(2)(b) tar-Regolament (KE) Nru 1623/2000 jiffissa ċerti limiti dwar telf ammissibbli ta’ alkoħol fi prodotti distillati mill-inbid matul id-diversi stadji ta’ ħażna u trasport. It-tieni u t-tielet subparagrafi ta’ dak il-paragrafu jagħmlu regoli għall-applikazzjoni waħda ta’ dawk il-limiti. Dawk ir-regoli huma ħżiena u għandhom ikunu emendati.
(3) Il-miżuri msemmija f’dan ir-Regolament huma skond l-opinjoni tal-Kumitat ta’ Ġestjoni ta’ l-Inbid,
ADOTTAT DAN IR-REGOLAMENT:
Artikolu 1
Is-sentenza li ġejja hija b’dan miżjuda ma’ Artikolu 63(4) tar-Regolament (KE) Nru 1623/2000:
"Iżda f’Jannar dak l-avviż għandu jsir fl-għaxar minflok fil-ħames jum tax-xahar."
Artikolu 2
1. It-tieni subparagrafu ta’ Artikolu 100(2)(b) tar-Regolament (KE) Nru 1623/2000 huwa mibdul b’dan li ġej:
"Il-ħames u/jew is-sitt perċentwal jistgħu jingħaddu mat-tieni u t-tielet perċentwal."
2. It-tielet subparagrafu ta’ Artikolu 100(2)(b) tar-Regolament (KE) Nru 1623/2000 huwa mibdul b’dan li ġej:
"Is-seba’ u/jew it-tmien perċentwal jistgħu jingħaddu mar-raba’ perċentwal."
Artikolu 3
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-19 ta’ Diċembru, 2000.